Pordego al Siberio

Tamen antaŭ sia morto Jermak jam sendis al la rusa caro Johano la 4a (ankaŭ konata kiel Ivano la Terura), kozakojn kun la unuaj donacoj de la konkerita Siberio . Do jam sekvan jaron venis nova tricentkapa taĉmento kaj la 29an de julio 1586 ĝiaj estroj, vojevodoj Vasilij Sukin kaj Ivan Mjasnoj fondis Tjumenon – la unuan rusan urbon en Siberio.

Ĝi aperis proksime de la detruita tatara ĉefurbo, ĉe enfluejo de rivero Tjumenka al la pli granda Tura.La kozakoj rapide konstruis lignan fortikaĵon, kies du flankoj estis protektitaj per altaj krutaj riverbordoj kaj la trian fermis barilo el pintigitaj traboj kun observoturoj kaj pordegoj.Tiuj klopodoj ne estis vanaj – dum sia unua jarcento la juna urbo estis plurfoje atakata de la tataroj kaj kalmukoj , kiuj esperis forbalai alvenintojn de siaj teroj. Alia minaco estis incendioj, kies fajromaro ofte inundis la urbon. Sed Tjumeno kun sia unika situo estis tro grava por Rusio kaj obstinaj rusoj ĉiam restarigis kaj pligrandigis ĝin.

Tri ŝtatestroj

En 1917 la urbon denove vizitis persono el la cara domo. Sed se antaŭfoje temis pri la estonta imperiestro, ĉi-foje al Tjumeno venis la imperiestro estinta, kiu ekde sia abdiko la 2an de marto [1] 1917 nomiĝis Nikolaj Aleksandroviĉ Romanov. La iama Nikolao la 2a estis tre malpopulara persono tiutempe.La popolo kulpigis lin pri multaj fuŝoj – la sangoverŝa kaj malsukcesa milito kontraŭ Germanio , manko de manĝaĵoj kaj varoj, politikaj reprezalioj kaj favoro al la fifama mistikulo Grigorij Rasputin (naskiĝinta en Tobolska provinco). Do la registaro decidis sendi Nikolaon kun ĉiuj familianoj kaj servistaro al Siberio.La 10an de aŭgusto 1917 ili venis al Tjumeno laŭ fervojo kaj poste laŭ rivero navigis al la gubernia ĉefurbo, de kie en aprilo 1918 ekis al sia lasta vojaĝo – al Ekaterinburgo , kie en subterejo de Ipatjev-domo estos mortpafitaj ĉiuj , inkluzve la malsanan 13-jaran princon, junajn servistinojn kaj familian kuraciston.

Vigla kaj raciema

Komence de la 20a jarcento Tjumeno famis per siaj ledaĵoj, vodko kaj ŝipoj. Dum la Dua mondmilito en la urbo estis evakuitaj 28 fabrikoj , multaj el kiuj ne revenis al siaj devenlokoj.

Nun ĝi havas 720 mil loĝantojn, el kiuj pli ol 100 mil konsistigas studentoj de 15 altlernejoj. En la lastaj jaroj kreskis nombro de eksterlanda studentaro, do en multnombraj aĉetcentroj oni povas renkonti vigle babilantajn ĉinojn aŭ karbonigrajn afrikanojn.Se vi vidos surstrate nigrulon en milita uniformo – ne timu, ja temas ne pri malamika invadinto, sed pri kursanto de loka militlernejo, kie studas junaj militistoj el pluraj landoj de Afriko kaj Azio.

Bonvenon!

Kiel atingi Tjumenon? La plej simpla maniero estas aviadilo. Flugoj el Moskvo kaj Sankt-Peterburgo abundas ĉiutage kaj daŭras preskaŭ tri horojn. La flughaveno Roŝĉino , antaŭnelonge listigita inter la plej malbonaj en Rusio, nun grave moderniĝas kaj kreskas.Alia maniero estas fervojo, do se vi ne domaĝas 36 horojn pasigotajn en trajno Moskvo – Tjumeno, do bonvenon al la Tjumena stacidomo.

Trovi restlokon ankaŭ ne estas problemo. Vi povas elekti inter internaciaj hotelretoj ( Mercure Best Western Spasskaja ), lokaj kvarsteluloj ( Eŭrazija Remezov ), tristelaj simplaĵoj ( Vostok Neftjanik ) aŭ kontentiĝi per hosteloj kaj lueblaj apartamentoj.Transporta infrastrukturo estas sufiĉe evoluinta – busoj kaj taksioj (inkluzive YandexTaxi ) abundas. Sed apenaŭ vi bezonos ilin, ja la urbocentro estas kompakta kaj plejparton de la vizitindaĵoj oni povas atingi piede.

Mallonga promenado

La federacia juĝejo

Cirko kaj Kolora bulvardo

Fontano ĉe la Teatro de dramo kaj komedio

La kajo de rivero Turo kaj la ponto de Geamantoj

Revenu per Lenin-strato, mallonga fratino de Respubliki.Marmora fasado de federacia juĝejo rigardas malnovan bazaron, blanka sportejo apudas falsorumitan amuzejon kaj de la aĉetejo kun la ĉefubra nomo CUM (tjumenanoj ŝatas tiaĵojn) laŭ la same pompa Kolora bulvardo vi atingos lokon kiun lokanoj ŝerce nomas la Placo de Du cirkoj – tie la cirko staras kontraŭ la Urbodomo.Post reveni al la stajponto malsupreniru laŭ marmora ŝtuparejo al la kajo – unu el la plej grandaj kaj belaj en Rusio.Promenu laŭ ĝiaj glataj podioj sub trankvila muziko, rigardu riveron Tura kaj transan bordon, ankoraŭ kovritan je kurbaj stratoj kun lignaj dometoj, trinku kafon el surrada budo kaj fotu tiun bildon almenaŭ mense – por poste rakonti pri sia vizito al Tjumeno, la unua rusa urbo en Siberio.